Rekordpryse behaal ten spyte van droogte | Netwerk24
Deur Lourens Schoeman 26 Mei 2019 17:57
Van links is Matthew Fox (OVK-afslaer), Ben van der Westhuyzen (verkoper), Ilse van der Westhuyzen (verkoper) en Pierre van der Vyver (OVK-bestuurder, sybokhaar) met die wêreldrekordprys-sybokhaar.
Volgens Pierre van der Vyver, bestuurder van OVK se sybokhaarafdeling, is met groot afwagting uitgesien na hierdie veiling Woensdag in Port Elizabeth, omrede die meeste van die topskeersels in Suid-Afrika jaarliks op dié veiling verkoop word.
En dit het nie teleurgestel nie.
“Die nuwe wêreldrekordprys is op die veiling opgestel toe twee bale jongbokhaar (aangebied as winterkleinbokkiehaar) van Ben van der Westhuyzen, van die plaas Leewdrift in die Adelaide-distrik, verkoop is teen R589 per kg.
“Die sybokhaar is geskeer van jong diere wat spesiaal deur ’n rekenaar en die EGT-proses vooraf uitgekies is vir fynheid, lengte en gehalte. Die twee bale het 24,8 mikron getoets met ’n skoonopbrengs van 89,1%,” aldus Van der Vyver.
Die bekende pa-seun-kombinasie van Billy en Fred Colborne van die plaas Kilborne in die Willowmore-distrik het met die seisoensrekord weggestap op dieselfde veiling teen R801,10/kg vir hul baal somerkleinbokkiehaar.
“Die hele bedryf sien egter nou met groot verwagting uit na die Ermenegildo Zegna-kompetisie-veiling in Junie. Dan word net die beste bale somerkleinbokkiehaar beoordeel en verkoop. Die wenners kry wêreldwye erkenning as die beste baal sybokhaar ter wêreld,” het Van der Vyver bygevoeg.
Sterk rand druk bokhaarprys laer
Goeie pryse op spesiale sybokhaarveiling
Die wêreld staan tou vir sybokhaar